Cheeky Watson, nog drie vas | Maroela Media
Watson buite die hof. Foto: Skermskoot/ANA-video/Twitter
Lt.kol. Robert Netshiunda, woordvoerder van die Valke, het gesê Watson (62), Nadia Gerwel (51), Mandisi Mkaza (54) en Joeleen Andrea Wessels (48) het hulself vanoggend aan die Valke oorgegee. Hulle staan tereg op aanklagte van korrupsie en geldwassery.
Die vier is op borgtog van R2 000 elk vrygelaat en die saak is tot 3 Mei uitgestel vir verdere ondersoek. Hulle moes hul paspoorte inhandig en moet toestemming van die ondersoekbeampte kry om na die buiteland te reis.
Volgens Netshiunda is daar ook 'n vyfde verdagte wat nie in die hof verskyn het nie aangesien hy uitstedig is. Hy sal op 3 Mei saam met die ander verdagtes in die hof verskyn.
Netshiunda het gesê die inhegtenisnemings hou verband met die Valke se ondersoek na die tesourie se goedkeuring van R208 miljoen vir die verbetering van die geïntegreerde padvervoerdiens (IPTS) in die Nelson Mandelabaai-metro. "'n Voorlopige ondersoek dui daarop dat die verdagtes 'n bedrag van R12 miljoen vir eie gewin gebruik het.
Watson het verlede maand sy bedanking as president van die Oostelike Provinsie Rugbyunie (OPRU) ingedien. Die OPRU is reeds langer as 'n jaar onder administrasie van die Suid-Afrikaanse Rugbyunie (Saru).